kykNET-Rapportpryse: 2018-kortlyste is hier! | LitNet
LitNet Boeke en skrywers 2018-08-10
Die prysgeld is vanjaar verhoog en beloop nou R250 000 elk vir die kykNET-Rapportprys vir romans en niefiksie, R125 000 vir die kykNET-Rapport-filmprys, en R125 000 vir die Jan Rabie-Rapportprys. “Die verhoogde prysgeld gee welverdiende erkenning aan skrywers in Afrikaans wat die pols van die tydvak meet, dit registreer, en die leser die woorde gee om eie ervarings daaraan te meet en te verstaan,” sê die sameroeper van die kykNET-Rapportpryse, Hettie Scholtz.
Geloof alleen deur André Pretorius: ’n resensie
Inskrywings vir die kykNET-Rapportprys vir romans het getuig van waagmoed, beleë vakmanskap en besondere kreatiwiteit, sê Hettie Scholtz. “Die genre van misdaadfiksie groei eksponensieel en is in menige geval geskryf met groot flair, soos Chris Karsten se Koms van die motman, Die laksman se dogter en Rooi haring, en ’n aansienlike mate van tekstuur. Twee eksperimente met genre het opgeval – Carina Stander se fantasiewêreld in Die bergengel, wat raakpunte met die kontemporêre realiteit vertoon, en Francois Loots se roman Die diepblou see waarin die realistiese verhaal van die geniale Jan Hofmeyr vermeng word met mitologiese elemente. Kleinboer verras op sy beurt met ’n byna hipnotiese vertelling van sy lotto-speletjie met die lewe in Hierdie huis, terwyl Dolf van Niekerk met Kroniek van turf en Cas Wepener met Johanna nader beweeg aan meer aktuele temas soos grondeise en seksuele geweld teen vroue.”
Die niefiksie-inskrywings bevat oorwegend die name van gevestigde skrywers met die uitsondering van Hemelbesem (Simon Witbooi), wat verras met die toevoeging van “’n heerlike proesel Afrikaaps” in sy debuut, God praat Afrikaans, sê Scholtz. “Wat tendense betref, is dit opvallend dat reis sentraal staan met die fisieke reis wat dikwels die aanloop vorm tot ’n reis na binne. ’n Beduidende aantal skrywers loop die stroewe onderwerp van ouderdom en dood trompop. Elsa Joubert doen dit delikaat in Spertyd, Karel Schoeman ontstellend in Die slot van die dag, Kobus Anthonissen christelik in Dansend met die lewe, Anton van Niekerk filosofies in Die dood en die sin van die lewe, en Cas Wepener doen dit na aanleiding van Karel Schoeman se kreatiewe werk in Die reis gaan inwaarts. Daar is steeds twee skote uit die Boereoorlog – Jan Smuts: Van boerseun tot wêreldverhoog met Kobus du Pisani as hoofredakteur en die Oorlogsmuseum van die Boererepublieke se Die Anglo-Boereoorlog in 100 objekte – wat vermelding verdien, asook samesteller Heilna du Plooy se waardevolle brieweboek Gespreksgenoot, en Oorkant jou, die onderhoudende “verhale uit die binnekamer” deur die gewilde skrywer en psigoterapeut Juliana Coetzer.
Die inskrywings vir die Jan Rabie-Rapportprys vir debuut- en tweede fiksiewerke was ewe wydlopend en uitdagend, sê keurder Kerneels Breytenbach. “Benewens die titels op die kortlys het die inskrywings ’n werk ingesluit wat Frans Marx al in 1993 tydens Wits se Winterforum belowe het: Spieëlbeeld. Aan die uitdagende kant was daar Naomi Meyer se indrukwekkende spanningsroman Web oor ’n egpaar met huweliksprobleme, wat dan gekonfronteer word met die probleem van ’n kind wat wegraak. Ewe indrukwekkend was Pelgrimshoop, die roman waarmee Ronel Nel ’n opwindende nuwe skrywerskap aangekondig het. Sommige van die skrywers is meer bekend, soos Cas Wepener (Johanna) en Carina Stander (Die bergengel), maar die beoordelaars het ook kennis gemaak met nuwe name en hul werke, waardeur die groeikrag van die Afrikaanse letterkunde beklemtoon word: Rika Cloete, Lloyd Zandberg, Juanita Aggenbag en Coreen Erasmus-Bezuidenhout.”
Die keurders vir die kykNET-Rapportprys vir fiksie was Louise Viljoen van die US, die rolprentvervaardiger Gerrit Schoonhoven, die joernalis en koördineerder van die US Woordfees se boekeprogram Elmari Rautenbach en Steward van Wyk (UWK). By niefiksie het Andries Bezuidenhout (Universiteit van Fort Hare), die skrywer Valda Jansen, Herman Wasserman (UK) en die rolprentvervaardiger Hermann Binge die stiplees gedoen en Tina Kruger van kykNET het die geledere van filmkeurders Gerrit Schoonhoven en Herman Binge versterk. Die keurders vir die Jan Rabie-Rapportprys was die ouduitgewer en skrywer Kerneels Breytenbach, Marni Bonthuys van UWK en Marius Swart van die US.
Ek is baie lief vir Dana en Andries, maar dit lyk vir my die eerste ding wat Tannie Elsa met die prysgeld moet gaan koop - is 'n donkerbril - to cope with the limelight😉😉😁😁😎😎😎